section_heading: Podaci o autorima
paragraph_text: Glavne odlike serijala su nasilje i seks popraćeni obiljem crnog humora koji dolaze iz Abulijevog dvadesetogodišnjeg bogatog iskustva uređivanja i prevođenja krimi noir priča dok s druge strane, velik udio u uspjehu serijala ima i sjajan Bernetov crtež koji je proslavio kako autora tako i sam serijal. Bernet posjeduje izvanrednu sposobnost storytellinga u svom crtežu koji je izrazito direktan, snažan, dinamičan i dopadljiv, bez suvišnih detalja, sa snažnim kontrastom svjetla i sjene izuzetno dobro pristaje ugođaju u kojem se odvijaju Torpedove avanture. Obojica su surađivala s drugim autorima i radila na drugim stripovima, ali i dalje Torpedo je njihov zaštitni znak. Bernet je između ostalog crtao i serijale "Kraken" (1983.), "Sarvan" (1984.), "Custer" (1984.), "Light & Bold" (1988.), "Ivanpiire" (1991.), "Snake" (1998.) te sjajnu "Clara de Noches" (1993.) u suradnji s Trillom i Histoires Noires u suradnji s Abulijem. Također je nacrtao i jednu epizodu za Bonellija, specijalni broj "L'uomo di Atlanta" koji pak i nije baš oduševio ljubitelje stripa u Italiji, nekako smo očekivali više od takvog majstora, ali očito je 240 stranica za Berneta predstavljao prevelik zalogaj pa se i nije pretjerano potrudio. Abuli je većinu svog opusa realizirao s Bernetom ali surađivao je i s ostalim crtačima kao što su Felix Vega, Oswaldo Viola, Marcelo Perez i Chirstian Rossi. Posebno je zanimljiva njegova suradnja s Darkom Perovićem s kojim je u radio velik broj kratkih priča.